**Έκθεση της Κοινοβουλευτικής Επιτροπής Παιδείας και Πολιτισμού για τους**

**κανονισμούς «Οι περί Λειτουργίας των Δημόσιων Σχολείων Μέσης Εκπαίδευσης**

**(Τροποποιητικοί) Κανονισμοί του 2023»**

**Παρόντες:**

Παύλος Μυλωνάς, πρόεδρος Χρίστος Χριστοφίδης

Χρύσανθος Σαββίδης Αντρέας Καυκαλιάς

Γιώργος Κάρουλλας Ανδρέας Αποστόλου

Πρόδρομος Αλαμπρίτης Αλέκος Τρυφωνίδης

Η Κοινοβουλευτική Επιτροπή Παιδείας και Πολιτισμού μελέτησε τους πιο πάνω κανονισμούς σε συνεδρία της, η οποία πραγματοποιήθηκε στις 4 Απριλίου 2023. Στο πλαίσιο της συνεδρίας αυτής κλήθηκαν και παρευρέθηκαν ενώπιον της επιτροπής η Υπουργός Παιδείας, Αθλητισμού και Νεολαίας, εκπρόσωποι της Νομικής Υπηρεσίας της Δημοκρατίας, των εκπαιδευτικών οργανώσεων ΟΕΛΜΕΚ και ΟΛΤΕΚ, του Κλάδου Επιθεωρητών Μέσης Εκπαίδευσης (ΠΑΣΥΔΥ), της Παγκύπριας Συνομοσπονδίας Ομοσπονδιών Συνδέσμων Γονέων Δημόσιων Σχολείων Μέσης Εκπαίδευσης και της Παγκύπριας Συντονιστικής Επιτροπής Μαθητών (ΠΣΕΜ).

Σημειώνεται ότι στο στάδιο της συζήτησης των κανονισμών παρευρέθηκε επίσης ο βουλευτής κ. Ζαχαρίας Κουλίας.

Σημειώνεται περαιτέρωότι η επιτροπή εξέτασε τους εν λόγω κανονισμούς κατά προτεραιότητα, σύμφωνα με τις πρόνοιες του Κανονισμού 40A του Κανονισμού της Βουλής των Αντιπροσώπων, για λόγους που προκύπτουν από τη σημασία και τον σκοπό των προτεινόμενων ρυθμίσεων. Για τη συζήτηση των εν λόγω κανονισμών έχει ακολουθηθεί η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

Σκοπός των κανονισμών, οι οποίοι εκδίδονται δυνάμει των διατάξεων του άρθρου 11 του περί Κοινοτικών Σχολείων Μέσης Εκπαίδευσης Νόμου, όπως τροποποιήθηκε με τα άρθρα 3(2) και 4 του περί Μεταβιβάσεως της Ασκήσεως των Αρμοδιοτήτων της Ελληνικής Κοινοτικής Συνελεύσεως και περί Υπουργείου Παιδείας Νόμου, είναι η τροποποίηση των περί Λειτουργίας των Δημόσιων Σχολείων Μέσης Εκπαίδευσης Κανονισμών, ώστε για την τρέχουσα σχολική χρονιά (2022-2023) να μειωθεί στα εξεταζόμενα μαθήματα ο συντελεστής βαρύτητας της ενιαίας γραπτής προαγωγικής ή απολυτήριας εξέτασης στο τέλος του Β΄ τετραμήνου από 40% σε 20%.

Ειδικότερα, σύμφωνα μεόσα ανέφερε η Υπουργός Παιδείας, Αθλητισμού και Νεολαίας και τα στοιχεία που κατατέθηκαν ενώπιον της επιτροπής, οι προτεινόμενες ρυθμίσεις, δεδομένης της περιρρέουσας ατμόσφαιρας και της προσπάθειας που καταβάλλεται για στήριξη όλων των μαθητών, αναμένεται να συμβάλουν στη μείωση της ανησυχίας μαθητών, γονέων και εκπαιδευτικών, επιτρέποντας σε όλους τους εμπλεκόμενους να επικεντρωθούν χωρίς άγχος και περισπασμούς στη διαδικασία της διδασκαλίας και της μάθησης. Παράλληλα, οι εν λόγω ρυθμίσεις με γνώμονα το καλώς νοούμενο συμφέρον των μαθητών αναμένεται να συμβάλουν στη μεγιστοποίηση των επιδιωκόμενων μαθησιακών αποτελεσμάτων.

Σε συνέχεια των πιο πάνω, οι προτεινόμενες ρυθμίσεις θα συνδυαστούν με σειρά πρόσθετων παιδαγωγικών μη νομοθετικής φύσεως μέτρων που θα προωθηθούν από το αρμόδιο υπουργείο. Ειδικότερα, τα εν λόγω μέτρα περιλαμβάνουν μεταξύ άλλων τη μείωση της εξεταστέας ύλης στο 60% της προβλεπόμενης στο πλαίσιο μάθησης διδαχθείσας ύλης. Περαιτέρω, συστάθηκε μηχανισμός παρακολούθησης της εφαρμογής του πλαισίου μάθησης και των εσωτερικών διαδικασιών όσον αφορά στην εποπτεία της θεματοθέτησης και του ελέγχου του βαθμού δυσκολίας των εξεταστικών δοκιμίων. Τέλος, δόθηκαν οδηγίες από το αρμόδιο υπουργείο για σωστή αξιοποίηση του διδακτικού χρόνου και περιορισμό των εκδηλώσεων στον σχολικό χρόνο.

Στο πλαίσιο της συζήτησης η επιτροπή ζήτησε επεξηγήσεις και διευκρινίσεις σε σχέση με τις πρόνοιες των κανονισμών, καθώς και για τη δυνατότητα διαφοροποίησης του συντελεστή βαρύτητας της ενιαίας γραπτής προαγωγικής εξέτασης η οποία έχει ήδη πραγματοποιηθεί στο τέλος του Α΄ τετραμήνου. Ειδικότερα, επισημάνθηκαν μεταξύ άλλων τα προβλήματα που προέκυψαν λόγω της διαρροής θεμάτων και του βαθμού δυσκολίας συγκεκριμένων κειμένων της εξεταστέας ύλης.

Η Υπουργός Παιδείας, Αθλητισμού και Νεολαίας σε σχέση με τα πιο πάνω ανέφερε ότι οι προτεινόμενες ρυθμίσεις ετοιμάστηκαν με βάση σχετική γνωμάτευση της Νομικής Υπηρεσίας της Δημοκρατίας, σύμφωνα με την οποία δεν μπορεί στο παρόν στάδιο να γίνει οποιαδήποτε παρέμβαση στα αποτελέσματα των εξετάσεων του Α΄ τετραμήνου, αφού οι εν λόγω εξετάσεις έχουν ήδη ολοκληρωθεί. Όπως επίσης επισήμανε, με βάση την πιο πάνω γνωμάτευση οι μαθητές έχουν ήδη αξιολογηθεί και έχουν ήδη πάρει τους βαθμούς για το Α΄ τετράμηνο με βάση την ισχύουσα νομοθεσία και συνεπώς έχουν αποκτήσει κεκτημένα δικαιώματα. Επιπρόσθετα, όπως τόνισε, με γνώμονα το καλώς νοούμενο συμφέρον των μαθητών και προκειμένου να μην προκληθεί περαιτέρω αναστάτωση στον μαθητικό κόσμο για τη φετινή σχολική χρονιά, το υπουργείο επεξεργάζεται προτάσεις για βελτίωση διάφορων ζητημάτων που αφορούν μεταξύ άλλων και την κατάργηση των εξετάσεων τετραμήνων από την επόμενη σχολική χρονιά.

Όλοι οι εμπλεκόμενοι φορείς που κλήθηκαν και παρευρέθηκαν στη συνεδρία της επιτροπής συμφώνησαν με τους σκοπούς και τις επιδιώξεις των προτεινόμενων ρυθμίσεων, εκφράζοντας την ευαρέσκειά τους που το αρμόδιο υπουργείο αντιλήφθηκε επιτέλους το πρόβλημα που υπάρχει σε σχέση με τις εξετάσεις τετραμήνων. Ειδικότερα, όπως τόνισαν, θα ήταν προτιμότερο και πιο σωστό να διαφοροποιηθεί και ο συντελεστής βαρύτητας των προαγωγικών εξετάσεων που πραγματοποιήθηκαν στο τέλος του Α΄ τετραμήνου.

Υπό το φως των πιο πάνω, η Κοινοβουλευτική Επιτροπή Παιδείας και Πολιτισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών των κανονισμών κατά τη συζήτησή τους ενώπιον της ολομέλειας του σώματος.

4 Απριλίου 2023

Αρ. Φακ.: 23.03.060.024-2023

ΘΒΚ

ΙΧ

ΑΠ

ΜΑΧ